text: Paris le 27e Juillet 1652.
  Le 21 du courant messrs les Princes tindrent conseil de guerre chez le Baron de Clinchamp, qui n'est pas encore guery de ses blessures, apres quoy ils furent disner chés mr Tuboeuff, et apres disner ils allerent chez mr le Chancelier, ou ils tindrent conseil de finances.
  Le mesme jour on apprit par lettres de Rouen que l'on y faisoit exacte guarde, et que le duc de Longueville avoit tasché de l'empescher, ou au moins, qu'il n'y eust que 15 ou 16 hommes à chasque porte, mais il n'a rien peu obtenir, et il y a 5 ou 600 hommes à chacune.
  Le mesme jour sur le soir le Milord Montagu arriva de la Cour icy, lequel demanda à conferer avec madame de Chastillon, sous le bon plaisir de mr le Prince, ce qui luy fut refusé, et S.A.R. ayant apris sa venue, luy envoya en mesme temps un passeport par un exempt avecq commandement de sortir de Paris dans une heure.
  Le lendemain le Milord Jermin vint aussy icy, et parla à S.A.R. sous pretexte des pensions de leurs Majestés Britaniques, mais en effect pour toucher un mot de quelque accommodement, et il fut renvoyé sans le vouloir entendre sur ce dernier point.
  Le grand Conseil a voulu aller à Chartres, mais on ne l'a voulu recevoir et ont esté obligez d'aller au Mans, qui les ont receus.
  La Cour ayant fait demander à la ville de Tours l'entrée, il luy a esté respondu, que le Roy y seroit le bien venu, mais sans le Cardal Mazarin, protestants tous qu'ils periroient plustost, que d'y recevoir ce dernier.
  Le 22 on commença à rechercher tous les comptables et ceux qui manient les deniers du Roy, pour les obliger de les mettre entre les mains de celuy à qui S.A.R. ordonneroit de les recevoir, et quelques uns ont desia fourny l'argent qu'il devoient. On fit aussy ce jour là per-quisition par tout Paris d'un homme qui avoit 200/m escus des deniers royaux, pour le contraindre à s'en dessaisir; mais on ne le trouva pas.
  Le Conseil privé a cassé et annullé l'arrest du Parlement du 20 de ce mois, par un autre qu'il a rendu, portant deffenses de recognoistre mr le duc d'Orleans pour Lt General du Roy etc.
  On a sceu que la Cour ayant escrit au Mareschal de la Meilleraye pour luy demander que le Roy fust receu à Nantes sans conditions; il fist une response dans laquelle il apporta tant de difficultez à disposer les habitans à la reception de Mazarin, qu'il est aise de coniecturer que ce Maral ne desire pas que la Cour l'aille visiter.
  Le 23 on a eu nouvelles, que les habitans de Melun avoient refusé les portes à mr de Montbas, leur Gouverneur, au retour de la Cour, où il estoit allé, luy disans qu'ils ne vouloient ny garnison ny Gouverneur et qu'ils se garderoient bien eus mesmes.
  Le 29 le Parlement s'estant assemblé messrs les Princes presens, il y fust arresté que les 50/m escus, destinés pour la teste du Cardal Mazarin, seroient pris sur le fond des boues, et mis en depost entre les mains des banquiers, pour estre donnez à ceeluy ou eux qui feroient le coup.